KIRJALLINEN KYSYMYS E-2402/00

esittäjä(t): Bart Staes (Verts/ALE) komissiolle

(18. heinäkuuta 2000)

Aihe: Alzheimer-hankkeiden tukeminen

Alzheimer Europe on 28:n eurooppalaisen Alzheimer-potilaita edustavan järjestön yhteenliittymä. Vuonna 1999 Euroopan parlamentti hyväksyi tarkistuksen 2,5:n miljoonan euron käyttämiseksi toimenpiteisiin, joiden tarkoituksena on parantaa Alzheimerin tapaisista sairauksista kärsivien ja heitä tukevien ihmisten elämänlaatua.

Tähän mennessä komissio ei ole julkaissut tietoja kyseiseen taloudelliseen tukeen kohdistuvista hakemuksista. Se on eräiden tietojen mukaan jopa aikeissa siirtää Alzheimerille tarkoitetut määrärahat yleiseen terveydenhuoltobudjettiin.

1. Onko komissio tällä välin jo julkaissut tietoja Alzheimer-hankkeille ja/tai -järjestöille myönnettävään taloudelliseen tukeen kohdistuvista hakemuksista? Jos vastaus on myönteinen, milloin ja miten komissio julkaisi tiedot? Jos vastaus on kielteinen, milloin komissio julkaisee tiedot Alzheimer-hankkeille ja/tai -järjestöille myönnettävään taloudelliseen tukeen kohdistuvista hakemuksista?

2. Harkitseeko komissio Alzheimerille tarkoitettujen määrärahojen siirtämistä yleiseen terveydenhuoltobudjettiin? Jos vastaus on myönteinen, miten komissio perustelee kyseisen päätöksen, ottaen huomioon Euroopan parlamentin vuonna 1999 hyväksymä tarkistus 2,5:n miljoonan euron käyttämiseksi toimenpiteisiin, joiden tarkoituksena on parantaa Alzheimerin tapaisista sairauksista kärsivien ja heitä tukevien ihmisten elämänlaatua?

David Byrnen komission puolesta antama vastaus

(14. syyskuuta 2000)

Komissio antaa Alzheimer Europelle ja muille vastaaville järjestöille tunnustuksen niiden toiminnasta tärkeän asian hyväksi. Parlamentin tavoin komissio pitää tärkeänä parantaa Alzheimerin tautia ja vastaavia tauteja sairastavien ja heistä huolehtivien ihmisten elämänlaatua.

Komission oli kuitenkin parlamentin budjettivaliokunnan kanssa pidetyissä kokouksissa arvioitava, ettei se oikeudellisista syistä pystyisi panemaan täytäntöön tämän vuoden talousarvion budjettikohtaa B3-4307 (pilottihankkeet, joiden tarkoituksena on parantaa hermostosairauksista, kuten Alzheimerin taudista ja vastaavista taudeista, kärsivien henkilöiden ja heitä muussa kuin ammatillisessa ominaisuudessa auttavien henkilöiden elämänlaatua). 6. toukokuuta 1999 tehdyn toimielintenvälisen sopimuksen kohdassa 37 näet määrätään, ettei pilottihankkeitten täytäntöönpano voi kestää pitempään kuin kaksi varainhoitovuotta. Alzheimerin tautiin liittyviä pilottihankkeita oli rahoitettu jo vuosina 1997 ja 1998(1). Jos tämän vuoden talousarvion budjettikohta B3-4307 pantaisiin täytäntöön, Alzheimerin tautia ja vastaavia tauteja käsitteleviä pilottihankkeita rahoitettaisiin jo kolmannesta talousarviosta, mikä rikkoisi selvästi toimielintenvälisen sopimuksen määräyksiä vastaan budjettikohdan perusteluosan sanamuoto on lähes täsmälleen sama kaikissa kolmessa talousarviossa.

Toimielintenvälisessä sopimuksessa todetaan, että pilottihankkeitten tavoitteena on selvittää toimien toteutettavuutta ja hyödyllisyyttä. Pilottihankkeitten tavoitetta ei kuitenkaan palvelisi, että Alzheimerin tautiin ja vastaaviin tauteihin liittyviä pilottihankkeita rahoitettaisiin vielä kerran tänä vuonna. Edellisvuosien toimet kattavat nimittäin jo sen suppeahkon toimintakentän, joka yhteisölle osoitetaan EY:n perustamissopimuksen 152 artiklan (entisen 129 artiklan) kansanterveysmääräyksillä.

Edellä esitetyn perusteella ja budjettivaliokunnan kanssa käytyjen keskustelujen jälkeen talousarviosta vastaava parlamentin jäsen on 11. heinäkuuta 2000 päiväämässään, valiokunnan puheenjohtajalle osoittamassaan kirjeessä itse asiassa vahvistanut, ettei komissio voi panna täytäntöön budjettikohtaa B3-4307. Kirjeessään hän esitteli yksityiskohtaisesti ne oikeudelliset syyt, joihin komissio perustaa kantansa, jonka mukaan kyseisen budjettikohdan pohjalta ei voida julkaista ehdotuspyyntöjä. Jotta budjettikohtaan B3-4307 varatut 2,5 miljoonaa euroa voitaisiin hyödyntää, komissio selvittää, millä muulla tavalla määräraha voitaisiin käyttää.

Alzheimerin tautia käsittelevästä tutkimuksesta taas mainittakoon, että sitä voidaan rahoittaa tutkimuksen ja teknologisen kehittämisen viidenteen puiteohjelmaan kuuluvasta erityisohjelmasta Elämänlaatu ja luonnonvarojen hoitaminen (sen avaintoiminnosta 6 Ikääntyvä väestö ja vammaisuus).

(1) Lisäksi parlamentti oli jo vuoden 1996 talousarvion yhteydessä päättänyt osoittaa budjettikohdasta B3-4300 (terveydenedistämisohjelma) 5 miljoonaa euroa Alzheimerin tautiin liittyviin toimiin.